ক্রুসেডের ইতিহাসলেখা

ধর্মযুদ্ধের ইতিহাসচর্চা বলতে মূলত একাডেমিক শাস্ত্র হিসেবে ইতিহাস লেখন ও বিশ্লেষণ বোঝায়, যা একাদশ , দ্বাদশ  বা ত্রয়োদশ শতকে ইউরোপীয় খ্রিস্টানদের দ্বারা পবিত্র ভূমিতে পরিচালিত সামরিক অভিযানসমূহ ঘিরে গড়ে উঠেছিল। পরবর্তীকালে এই পরিধি প্রসারিত হয়ে এমন অন্যান্য অভিযানের ইতিহাস অন্তর্ভুক্ত করে, যেগুলো রোমান ক্যাথলিক চার্চ কর্তৃক শুরু, সমর্থিত অথবা পরিচালিত ছিল। ১০৯৯ সালে জেরুজালেম দখলের পর থেকে শুরু করে আজ পর্যন্ত এই বিষয়টির ব্যাখ্যা ও মূল্যায়ন নানা মত ও পরিবর্তনের মধ্য দিয়ে অগ্রসর হয়েছে। ধর্মীয় আদর্শবাদ, সামরিক শক্তির ব্যবহার এবং বাস্তববাদী আপস—এই সবই সমসাময়িক এবং পরবর্তী সময়ে বিতর্কের জন্ম দিয়েছিল। ধর্মযুদ্ধ পাশ্চাত্য ইউরোপীয় সংস্কৃতির একটি অপরিহার্য অংশ ছিল, যার ধারণাগুলো মধ্যযুগের শেষভাগেওকার্যত নয়, কিন্তু মানসিকতায় দীর্ঘকাল প্রভাব বিস্তার করেছে।

সতেরো শতক থেকে ইতিহাসবিদরা ধর্মীয় উদ্দেশ্যের পরিবর্তে ধর্মযুদ্ধের পিছনে থাকা ধর্মনিরপেক্ষ কারণগুলো বিশ্লেষণ করতে শুরু করেন। জাতিরাষ্ট্র নির্মাণের ধারায় এই বিশ্লেষণগুলো ধর্মীয় পরিপ্রেক্ষিত থেকে ভিন্ন হয়ে উঠে এবং তা নানাভাবে মতবিরোধ তৈরি করে—বিশেষত ধর্মীয় আদর্শবাদ ও বাস্তববাদী অভিপ্রায়ের মধ্যে। আন্তর্জাতিকতাবাদ ছিল একটি বড় বাধা—বিশেষত ঐতিহাসিকদের জন্য যারা ধর্মযুদ্ধকে জাতীয় পরিচয়ের পূর্বসূরি হিসেবে চিত্রিত করতে চাইতেন। আলোকিত যুগের চিন্তাবিদরা ধর্মযুদ্ধের সৈনিকদের সাংস্কৃতিকভাবে নিকৃষ্ট মনে করতেন এবং প্রোটেস্ট্যান্টদের কাছে তারা নৈতিকভাবে দুর্বল হিসেবে বিবেচিত হতেন।

উনিশ শতকে জাতীয়তাবাদ, ঔপনিবেশিক রাজনীতি এবং সমালোচনামূলক ইতিহাসচর্চার বিকাশ ধর্মযুদ্ধ নিয়ে আগ্রহ বৃদ্ধি করে—প্রধানত বিনোদন এবং নৈতিক শিক্ষা প্রদানের উদ্দেশ্যে। বিংশ শতাব্দীর শুরুর দিকে ইতিহাসবিদরা ধর্মযুদ্ধকে মধ্যযুগীয় বিজয়, অর্থনীতি ও এর উত্তরাধিকার হিসেবে মূল্যায়ন করতে শুরু করেন। আজও ধর্মযুদ্ধের ইতিহাসচর্চা বিকাশমান এবং তা বহুবিধ বিষয়কে অন্তর্ভুক্ত করে।

পরিভাষা 
অক্সফোর্ড ইংরেজি অভিধান অনুসারে, ইতিহাসচর্চা  (ইংরেজি: Historiography) শব্দটির প্রথম অর্থ হলো "ইতিহাস রচনা; লিখিত ইতিহাস", এবং দ্বিতীয় অর্থ হলো "ইতিহাস রচনার অধ্যয়ন, বিশেষ করে একাডেমিক শাস্ত্র হিসেবে"।

"ধর্মযুদ্ধ" (crusade) শব্দটি প্রাথমিকভাবে একাদশ, দ্বাদশ  বা ত্রয়োদশ শতাব্দীতে ইউরোপীয় খ্রিস্টানদের পবিত্র ভূমিতে পরিচালিত সামরিক অভিযানের অর্থে ব্যবহৃত হতো। পরবর্তীকালে এই শব্দটি এমন অন্যান্য সংঘর্ষে প্রয়োগ করা হয় যেগুলো রোমান ক্যাথলিক চার্চ কর্তৃক পৌত্তলিকদের ও বিধর্মীদের বিরুদ্ধে পরিচালিত, অথবা অন্য কোনো তথাকথিত ধর্মীয় উদ্দেশ্যে শুরু, সমর্থিত কিংবা পরিচালিত ছিল।

১০৯৫ সালের প্রথম পোপীয় আদেশ থেকেই এসব ধর্মযুদ্ধ অন্যান্য খ্রিস্টীয় ধর্মীয় যুদ্ধ থেকে ভিন্ন ছিল এই কারণে যে, এগুলোকে অনুশোচনার একটি পুণ্যকর্ম হিসেবে গণ্য করা হতো—যার মাধ্যমে অংশগ্রহণকারীরা তাদের সমস্ত স্বীকারোক্ত পাপের ক্ষমা লাভ করতে পারতেন। পোপ দ্বিতীয় আরবান-এর উদ্ধৃতি অনুযায়ী, রবার্ট সমারভিলের অনুবাদে বলা হয়েছে: “যে ব্যক্তি শুধুমাত্র ধর্মভক্তির জন্য, সম্মান বা অর্থের লোভে নয়, জেরুজালেমে যায় ঈশ্বরের গির্জাকে মুক্ত করার উদ্দেশ্যে—সে এই যাত্রাকে তার সমস্ত তপস্যার বদলে গ্রহণ করতে পারে।”

ধর্মযুদ্ধ শব্দটির ব্যবহার, বিশেষ করে প্রাথমিক ধর্মযুদ্ধসমূহের প্রেক্ষিতে, একটি বিভ্রান্তিকর ঐক্যের ধারণা তৈরি করতে পারে। আধুনিক ইতিহাসবিদদের মধ্যে এই শব্দের সংজ্ঞা নিয়ে যথেষ্ট বিতর্ক রয়েছে। একাদশ শতাব্দীতে অনুষ্ঠিত প্রথম ধর্মযুদ্ধের সময় এই অভিযানকে  অর্থাৎ "ভ্রমণ", এবং  অর্থাৎ "তীর্থযাত্রা" বলে উল্লেখ করা হতো।

দ্বাদশ শতাব্দীজুড়ে ধর্মযুদ্ধকে বোঝাতে ব্যবহৃত ভাষা তীর্থযাত্রার পরিভাষা থেকে আলাদা ছিল না। তবে শতাব্দীর শেষে এসে এক বিশেষ ধর্মযুদ্ধ-সংক্রান্ত শব্দের ব্যবহার শুরু হয় — , যার অর্থ "যিনি ক্রুশচিহ্নধারী"। এই শব্দ থেকেই ফরাসি  শব্দটির উৎপত্তি, যার অর্থ "ক্রুশের পথ"।

ত্রয়োদশ শতাব্দীর মধ্যভাগে "ক্রুশ" শব্দটি ধর্মযুদ্ধ বোঝাতে মূল পরিভাষায় পরিণত হয়। সে সময় ভূমধ্যসাগরীয় অঞ্চল অতিক্রম করে পরিচালিত ধর্মযুদ্ধকে বলা হতো — অর্থাৎ "সমুদ্রপারের ক্রুশ"; আর ইউরোপে সংঘটিত ধর্মযুদ্ধকে বলা হতো — অর্থাৎ "সমুদ্রপূর্বের ক্রুশ"।

প্রখ্যাত ও প্রভাবশালী ক্রুসেড-গবেষক রাইলি-স্মিথ 'ধর্মযুদ্ধ'কে সংজ্ঞায়িত করেন এমন একটি ধর্মীয় অভিযান হিসেবে, যা পোপের প্রত্যক্ষ অনুমোদন নিয়ে পরিচালিত হতো। এই সংজ্ঞা অনুসারে স্পেনের পুনর্দখল অভিযান (Reconquista) অন্তর্ভুক্ত নয়, যদিও এতে অংশগ্রহণকারীরা পোপীয় ইন্দালজেন্স পেতেন এবং একইরকম ধর্মীয় সুবিধা লাভ করতেন।

ইতিহাসবিদ জাইলস কনস্টেবল সমসাময়িক ধর্মযুদ্ধ গবেষণার চারটি মূল দিক নির্দেশ করেন: ধর্মযুদ্ধের রাজনৈতিক বা ভৌগোলিক উদ্দেশ্য; তার সংগঠন কাঠামো; এতে কতটা জনপ্রিয় জনসমর্থন ছিল; এবং এর পেছনে থাকা ধর্মীয় প্রেরণা।

কালানুক্রমিক ও ভৌগোলিক কাঠামো 

১০৯৮ সালে প্রাচ্য ভূমধ্যসাগরীয় অঞ্চলে প্রতিষ্ঠিত ক্রুসেডার রাষ্ট্রসমূহ দুই শতাব্দীরও বেশি সময় ধরে কোনো না কোনো রূপে টিকে ছিল এবং এই রাজ্যগুলোর টিকে থাকার জন্য পশ্চিম ইউরোপ থেকে নিরবচ্ছিন্ন সৈন্য ও অর্থের প্রবাহ প্রয়োজন হতো। যোদ্ধারা এককভাবে বা নাইটস টেম্পলার, হসপিটালার নাইটস ও টিউটনিক অর্ডারসহ বিভিন্ন সামরিক ধর্মীয় গোষ্ঠীর অংশ হিসেবে পবিত্র ভূমিতে যেতেন। গির্জা তাদের মামলা-মোকদ্দমা থেকে অব্যাহতি, ঋণমুক্তি এবং ব্যক্তিগত সম্পত্তি ও পরিবারের নিরাপত্তা প্রদান করত। এর ফলে ধর্মযুদ্ধ কেবল বড় বড় পোপ-সমর্থিত অভিযানে সীমাবদ্ধ ছিল না — বরং এটি ছিল এক বিস্তৃত জীবনবোধ ও আদর্শ, যা মধ্যযুগীয় খ্রিস্টান সমাজে ব্যাপকভাবে প্রভাব ফেলেছিল।

ফরাসি ক্যাথলিক আইনবিদ এতিয়েন পাস্কিয়ে (১৫২৯–১৬১৫) পবিত্র ভূমিতে সংঘটিত প্রতিটি ধর্মযুদ্ধকে নম্বর দেওয়ার প্রথম ইতিহাসবিদ হিসেবে বিবেচিত হন। তিনি মোট ছয়টি ধর্মযুদ্ধ চিহ্নিত করেন।

আঠারো শতাব্দীর ইতিহাসবিদেরা ধর্মযুদ্ধের কালসীমা ও ভূগোলকে সংকুচিত করে ১০৯৫ থেকে ১২৯১ সাল পর্যন্ত লেভান্ত ও আউটরেমার অঞ্চলে সীমাবদ্ধ করেন। তাদের মধ্যে গিয়র্গ ক্রিস্টোফ মুলার কেবলমাত্র সেই পাঁচটি প্রধান অভিযানকে গণনা করেন, যা পূর্ব ভূমধ্যসাগরে পৌঁছেছিল— ১০৯৬–১০৯৯, ১১৪৭–১১৪৯, ১১৮৯–১১৯২, ১২১৭–১২২৯ এবং ১২৪৮–১২৫৪।

১৮২০ সালে ইতিহাসবিদ চার্লস মিলস নয়টি পৃথক ধর্মযুদ্ধের হিসাব দেন। বর্তমান সময়ে ধর্মযুদ্ধের সংখ্যা নির্ধারণ মূলত ঐতিহ্য ও সুবিধার জন্য রক্ষিত হয়, যদিও এটি কিছুটা কৃত্রিম— কারণ সমসাময়িক অনেক ইতিহাসবিদ সাতটি প্রধান ও অসংখ্য ছোটখাটো ধর্মীয় অভিযানের স্বীকৃতি দিয়ে থাকেন।

পবিত্র ভূমির প্রতি পরিচালিত ধর্মযুদ্ধগুলো লাতিন গির্জার স্বার্থে পরিচালিত অন্যান্য অভিযানের জন্য একটি মডেল হয়ে ওঠে:

 দ্বাদশ ও ত্রয়োদশ শতাব্দীতে স্পেনের খ্রিস্টান রাজ্যসমূহ মুসলিম আন্দালুস দখল করে নেয় (Reconquista);
 দ্বাদশ থেকে পঞ্চদশ শতাব্দীর মধ্যে জার্মান জাতিগোষ্ঠীর উত্তর ধর্মযুদ্ধের মাধ্যমে প্যাগান বাল্টিক অঞ্চলে সম্প্রসারণ ঘটে;
 লাঙ্গেডক অঞ্চলে আলবিজেনসিয়ান ধর্মযুদ্ধ নামক অভিযানের মাধ্যমে মতভেদকারী খ্রিস্টানদের দমন করা হয়;
 ইতালি ও জার্মানিতে পোপের ধর্মনিরপেক্ষ কর্তৃত্ব প্রতিষ্ঠার লক্ষ্যে পরিচালিত অভিযান, যা আজকে "রাজনৈতিক ধর্মযুদ্ধ" নামে পরিচিত।

এছাড়াও, ত্রয়োদশ ও চতুর্দশ শতাব্দীতে কিছু পোপ-অনুমোদনবিহীন কিন্তু জেরুজালেম পুনরুদ্ধারের লক্ষ্যে সংগঠিত জনআন্দোলন সংঘটিত হয়েছিল, যেগুলোর মধ্যে উল্লেখযোগ্য হলো: "শেপার্ড্‌স ধর্মযুদ্ধ" এবং "শিশুদের ধর্মযুদ্ধ"।

প্রাথমিক উৎসসমূহের অধ্যয়ন 
১৮৪১ সালে, জার্মান ইতিহাসবিদ হাইনরিশ ফন সিবেল তাঁর হিস্ট্রি অব দ্য ক্রুসেডস শীর্ষক গ্রন্থে পশ্চিমা উৎসসমূহের একটি সমালোচনামূলক বিশ্লেষণ প্রকাশ করেন। এর মধ্য দিয়ে এক ধারাবাহিক সমালোচনামূলক কাজের সূচনা হয়, যার অন্তর্ভুক্ত ছিল হাইনরিশ হাগেনমায়ার কর্তৃক ১৮৭৭ থেকে ১৯১৩ সালের মধ্যে প্রকাশিত নানা রচনা। এর ফলে, যেসব পশ্চিমা পাঠ্যবস্তু ফরাসি ভাষার রেকুয়েই দে হিস্তোরিয়াঁ দে ক্রুয়াজাদ (ফরাসি: ) সিরিজে সম্পাদিত হয়েছিল, সেগুলো পরবর্তীকালে অধিকতর উন্নত সংস্করণ দ্বারা প্রতিস্থাপিত হয়েছে।

প্রামাণ্য উৎস বা দলিলসমূহের মধ্যে রয়েছে সনদপত্র, কৃতিত্বপত্র, চিঠিপত্র, সুবিধা প্রদানপত্র এবং অনুরূপ নথিপত্র। মধ্যযুগে সম্পত্তি বিক্রয় বা দানের মতো আইনগত লেনদেন কিংবা অধিকারের স্বীকৃতিস্বরূপ তৈরি করা সনদপত্রগুলোই ছিল সবচেয়ে প্রচলিত দলিল। বহু ক্রুসেডার কর্তৃক ইস্যুকৃত এমন সনদ আজও বিদ্যমান, যেখানে তহবিল সংগ্রহ সংক্রান্ত চুক্তি কিংবা ধর্মীয় অনুদানের বিবরণ পাওয়া যায়। এই দলিলসমূহ ইতিহাসবিদদেরকে ক্রুসেড পরিচালনার অর্থায়ন, এর পেছনের প্রেরণা ও মানসিকতা এবং পারিবারিক ক্রুসেড ঐতিহ্য সম্পর্কে গুরুত্বপূর্ণ ধারণা দেয়। আউটরেমার, গ্রিস এবং বাল্টিক অঞ্চলে ক্রুসেড-সংক্রান্ত গবেষণার ক্ষেত্রে এসব দলিল অপরিহার্য। বিশেষভাবে সামরিক ধর্মীয় গোষ্ঠী ও চার্চ সংশ্লিষ্ট প্রতিষ্ঠানসমূহের সাথে সম্পর্কিত সনদসমূহ গুরুত্বপূর্ণ।

যদিও অনেক চিঠি টিকে নেই, তবুও আখ্যায়িক উৎসসমূহে সেগুলোর উল্লেখ পাওয়া যায়। এই চিঠিপত্রের অন্তর্ভুক্ত ছিল কূটনৈতিক ও ব্যক্তিগত বার্তা, পোপীয় বুল (পোপের আদেশপত্র) যা ক্রুসেড ঘোষণা ও নিয়ন্ত্রণ করত এবং যার মাধ্যমে ক্রুসেডারদের আধ্যাত্মিক ও পার্থিব সুবিধা প্রদান করা হতো। এর পাশাপাশি সামরিক সহায়তার আহ্বানও করা হতো। কিছু বিখ্যাত চুক্তিপত্র ও চুক্তির উদাহরণ হলো: তৃতীয় ক্রুসেডের সময় ফ্রেডেরিক বারবারোসা ও বাইজান্টাইনের মধ্যকার ১১৯০ সালের অ্যাড্রিয়ানোপলের চুক্তি, ভেনিসের চুক্তি, এবং ক্রিস্টবার্গের চুক্তি—যেগুলো বিভিন্ন ক্রুসেডের সংগঠন ও ফলাফল সম্পর্কে মূল্যবান তথ্য প্রদান করে।

এছাড়াও ইতিহাসবিদগণ ধর্মোপদেশ, আইনসংহিতা, বংশতালিকা, আর্থিক রেকর্ড, সামরিক গোষ্ঠীর বিধিনিয়ম এবং শিলালিপি অধ্যয়নের মাধ্যমে ক্রুসেড ইতিহাস রচনা করেন। ক্রুসেড-সংক্রান্ত আখ্যায়িক উৎসগুলোর ভালো সংস্করণ সহজলভ্য হলেও অন্যান্য উৎস তুলনামূলকভাবে অনেক কম প্রবেশযোগ্য।

মধ্যযুগীয় পশ্চিমা উৎস 
যখন ধর্মযুদ্ধ শুরু হয়, তখন অধিকাংশ পশ্চিমা প্রাথমিক উৎস রচিত হতো লাতিনে এবং মধ্যযুগের শেষ পর্যন্ত সরকারিভাবে লাতিন ভাষার প্রাধান্য বজায় থাকে। তবে, দ্বাদশ শতাব্দীর শেষভাগ থেকে প্রত্যক্ষদর্শীদের বিবরণ প্রায়ই স্থানীয় উপভাষায় লিপিবদ্ধ হতে থাকে—এর মধ্যে রয়েছে ফরাসি, অক্সিতান, ইংরেজি, জার্মান এবং ডাচ।

ধর্মযুদ্ধ আন্দোলন সম্পর্কে প্রচুর তথ্য সংরক্ষিত আছে সাধারণ ইতিহাস কিংবা নির্দিষ্ট শহর বা অঞ্চলের উপর ভিত্তি করে রচিত ইতিহাসে। এর পাশাপাশি বিপুল সংখ্যক বিবরণ, ইতিহাস ও জীবনীগ্রন্থ রয়েছে যেগুলো একান্তভাবে ধর্মযুদ্ধ নিয়ে রচিত।

প্রথম ক্রুসেডের সময় অংশগ্রহণকারী ব্যক্তিদের দ্বারা রচিত ছিল বিস্তারিত ও আকর্ষণীয় বর্ণনা—তাঁরা এটি উপলব্ধি করতেন যে, তাঁরা এক অনন্য ঘটনার অংশ, যার সফলতা বা ব্যর্থতা ছিল ঈশ্বরীয় হস্তক্ষেপের ফল। পরবর্তী অভিযানগুলোর আপেক্ষিক ব্যর্থতার ফলে এ-সংক্রান্ত লেখাগুলোর পরিমাণ ও গুণগত মানে ব্যাপক তারতম্য দেখা যায়।

তথ্যসূত্র 

ক্রুসেড
মধ্যযুগের ইতিহাস রচনা
ইতিহাসলিখনের আলোচ্য বিষয়